Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
konaného dňa 24. apríla 2007

Materiál číslo: 42/2007

K bodu:		Návrh na vystúpenie mestskej časti Bratislava – Petržalka zo ZMOS-u

Predkladá:					Návrh uznesenia:

Mgr. Juraj Kováč	Miestne zastupiteľstvo mestskej časti Bratislava-
1. zástupca starostu				Petržalka

						s ch v a ľ u j e

						návrh na vystúpenie mestskej časti Bratislava-
						Petržalka zo ZMOS-u

Prerokované:
v miestnej rade
dňa 11. apríla 2007

Dôvodová správa

Mestská časť je členskou organizáciou Združenia miest a obcí Slovenska (ďalej len „ZMOS“). Pri svojom vzniku ZMOS mal svoj význam, nakoľko bol relevantným partnerom vlády SR pri transformácii spoločnosti zo socialistickej na spoločnosť s trhovou ekonomikou.

Dôvody, pre ktoré nie je výhodné pre Mestskú časť Petržalka byť členom organizácie ZMOS.

Význam ZMOS pre samosprávu

Hlavným cieľom ZMOS pri založení bolo pripomienkovať zákony, dávať iniciatívne návrhy, navrhovať strategické ciele pri decentralizovaní štátnej správy na samosprávu. V súčasnom období je fiškálna decentralizácia ukončená a tento cieľ je už splnený.
Pripomienkové konanie ZMOS-u ohľadom všetkých pripravovaných zákonov nevylučuje, aby aj mestská časť mohla samostatne pripomienkovať zákony, ktoré sa jej dotýkajú.

Záujem obcí Slovenska je iný ako záujem mestských častí Bratislavy

Veľká väčšina obcí Slovenska rieši problémy, ktoré má so svojou infraštruktúrou, t.j. kanalizáciu, budovanie ciest, verejný vodovod, plynofikáciu a pod.
Bratislava a jej mestské časti riešia hlavne svoje bežné prevádzkové náklady, na ktoré nemajú dosť finančných zdrojov. Mestská časť Petržalka okrem toho v budúcom období bude riešiť hlavne veľký záujem developerov o územie ohľadom novej výstavby, v čom ZMOS nepomôže mestskej časti.

Čerpanie z európských fondov na roky 2007-2013

Pre Bratislavský samosprávny kraj bolo na obdobie 2007-2013 z európskych fondov vyčlenených 100 mil. euro. Na využitie týchto prostriedkov máme úplne iné kritéria ako ostatné samosprávne kraje (a teda aj obce, ktoré sú mimo Bratislavského samosprávneho kraja). Väčšia časť metodických usmernení zo ZMOS-u na čerpanie týchto fondov bude pre mestskú časť nepoužiteľná.
Na čerpanie z európských fondov je výhodnejšie mať vlastný dobrý projekt a lobing pri prideľovaní peňazí v rámci našich zákonov. Tiež je otázne, kto vlastne bude rozhodovať o prideľovaní týchto peňazí. V súčasnosti prebieha neúprosný boj medzi VÚC a MVaRR SR nad dohľadom (a teda aj rozhodovaním) o týchto financiach.

Rentabilita

Vysoké členské (3,50 Sk na obyvateľa) a nízka návratnosť tejto investície. Mestskú časť stojí členský príspevok 400 869,- Sk ročne. Návratnosť tejto investície je iba hypotetická, nakoľko nie je finančne vyčíslený výnos z tejto investície. Pri súčasnom poddimenzovanom rozpočte mestskej časti a šetrení je tento výdavok prepychom.

Úspešnosť a akcieschopnosť ZMOS-u

V prípade, že ZMOS niečo presadí alebo dohodne s vládou SR ohľadom zákonov, vydohaduje na ministerstvách, tak sa to tak isto bude týkať aj mestskej časti. Samozrejme aj v negatívnom zmysle. Ako príklad sa dá uviesť nový systém prerozdeľovania peňazí z príjmov fyzických osôb, ktorý znížil príjmovú časť mestskej časti.
ZMOS je organizácia, ktorá združuje 2 750 obcí a miest Slovenska. Reálna možnosť efektívnej akcieschopnosti a presadenia záujmov mestskej časti pri takomto množstve je minimálna.

Mestská časť Petržalka je súčasťou Bratislavy. Pri riešení všetkých problémov je oveľa rozumnejšie a efektívnejšie využívať vlastné zdroje, vlastné iniciatívy, vnútornú aktiváciu hlavne v oblasti využívania ľudského potenciálu a pracovného času a to nielen smerom k miestnemu úradu, ale aj k externému prostrediu. Spolupráca s Magistrátom hlavného mesta SR Bratislavy a poslaneckým zborom má predpoklad priniesť oveľa viac výhod ako členstvo v ZMOS-e.

ZMOS členské príspevky Petržalky

Mestská časť Petržalka sa stala členom ZMOS-u dňa 1.7.1995.

1996	95 665,50 Sk + mimoriadny členský príspevok na technické dobudovanie kancelárie vo výške 31 729,25 Sk
1997	158 646,-   Sk
1998	252 490,-   Sk
1999	331 075,-   Sk
2000	344 575,-   Sk
2001	350 419,-   Sk
2002	335 714,40 Sk
2003	326 238,30 Sk
2004	351 457,90 Sk
2005	375 460,-   Sk
2006	384 751,-   Sk
Spolu:	   3 338 221,35 Sk

2007	400 869,- Sk - neuhradené